[{"text_idx": "#000001", "text": "La esploro de EU pri falsaj informoj donitaj de TEJO estas finita, kaj ne havos pluajn postsekvojn al la asocio, lau\u0306 la eliranta estraro. La estraro nun publikigis dokumenton, lau\u0306 kiu la rezulto de la esploro en januaro estis trandonita al alia EU-instanco, kiu tamen g\u0302is nun ne petis pliajn klarigojn."}, {"text_idx": "#000003", "text": "Neniaj pliaj postsekvoj minacas al TEJO post la esploro kiun faris la sekretariejo de la komuna travideblec-registro de EU (JTRS) pri la troigita membronombro, kiun TEJO raportis al la registro. Tion skribas la elirantaj prezidanto kaj vicprezidanto de TEJO en klariga retmesag\u0302o sendita al la komitato de TEJO la 13-an de julio. La tutan tekston de la letero (asertite jam unu tagon antau\u0306 ol g\u0302i estis sendita) publikigis HeKo."}, {"text_idx": "#000004", "text": "En septembro 2019 Libera Folio povis raporti, ke lau\u0306 la travideblec-registro de EU, TEJO havas 25 000 membrojn, 15-oble pli ol estis la efektiva kvanto de pagintaj membroj en 2018. Poste montrig\u0302is, ke, s\u0302ajne rezulte de la artikolo en Libera Folio, nekonata persono formale avertis JTRS pri la minskonduto."}, {"text_idx": "#000005", "text": "La fakto ke iu plendis al JTRS estis preterpase menciita de estraranoj dum la komitata kunsido de TEJO en decembro 2019, kiel argumento kontrau\u0306 diskonigo de la efektiva membronombro. Pliaj detaloj de la afero tamen ig\u0302is konataj al Libera Folio nur dimanc\u0302e la 12-an de julio 2020, kiam nekonata persono disponigis al la redakcio parte maskitan kopion de letero de JTRS al la denuncinto."}, {"text_idx": "#000006", "text": "Surbaze de la dec\u0302ifreblaj informoj en tiu letero Libera Folio senprokraste publikigis artikolon pri la temo, kaj tuj post la apero de la artikolo petis la vicprezidanton de TEJO respondi kelkajn specifajn demandojn pri la temo. Similaj demandoj estis senditaj ankau\u0306 al la du prezidant-kandidatoj."}, {"text_idx": "#000007", "text": "TEJO respondis en formo de letero al la komitato, subskribita de Joop Kiefte (prezidanto) kaj Mounir Abjiou (vicprezidanto). Lau\u0306 la letero, la menciita esplorado efektive okazis, sed estis finita jam la 31-an de januaro 2020. Pri la detaloj de la afero estis informitaj la estraro kaj la oficisto pri eksteraj rilatoj."}, {"text_idx": "#000008", "text": "\u201dNi bedau\u0306ras ke ni ne pli frue informis la komitaton pri la fermo, post kiam la plendo estis menciata dum pasinta komitatkunsido dum JES, ni prioritatigis nian agadon alimaniere c\u0302ar neniu el ni antau\u0306vidis ke jam fermita kazo c\u0302i-maniere reaperus\u201d, la prezidanto kaj la vicprezidanto skribas en la letero."}, {"text_idx": "#000009", "text": "Lau\u0306 ilia klarigo, ne antau\u0306videblas financaj postsekvoj al TEJO, c\u0302ar la troigita membronombro neniam estis uzita kiel bazo por ajnaj subvencioj:"}, {"text_idx": "#000010", "text": "Neniam la kvanto de membroj estis uzata en ajna priskribo de nia organizaj\u0302o. Konsiderante ke la Travidebla Registro de EU entute ne pritraktas subvenciojn, lau\u0306 siaj ordinaraj proceduroj g\u0302i plusendis la dokumentaron al la respondeca instanco de la Unio. G\u0302is nun, neniu peto venis pri ajna plia enketo pri la membrokvanto. Tio ne surprizas c\u0302ar la membrokvanto estas neniel kriterio por akiri difinitajn subvenciojn."}, {"text_idx": "#000011", "text": "Lau\u0306 la nun publikigita letero de JTRS al TEJO (vidu c\u0302i-sube), la esplorado de JTRS efektive estis fermita en januaro. Samtempe informoj pri la afero estis plusenditaj al instanco de EU kiu prizorgas subvenciojn:"}, {"text_idx": "#000012", "text": "Rilate al la aserto de la plendinto, ke la troigita membronombro permesis al TEJO trompe ricevi EU-subvenciojn, indas noti ke JTRS mem kompetentas esplori nur suspektitan malobservon de la kondutreguloj de la Travideblec-registro. JTRS tamen procedos, informante la Agentejon respondecan por la koncernaj EU-subvencioj pri la plendo kaj pri la rezulta s\u0302ang\u0302o en la membroinformo de TEJO en la Travideblec-registro. Tiam estos la vico de tiu Agentejo decidi pri tau\u0306gaj pluaj pas\u0302oj."}, {"text_idx": "#000013", "text": "Ne estas konate, c\u0302u okazis pluaj pas\u0302oj, sed la fakto ke TEJO ne ricevis pliajn informpetojn povas indiki, ke la eliranta estraro pravas kaj konkretaj konsekvencoj efektive ne sekvos. Ec\u0302 se la esplorado pri la membronombroj de TEJO ja estis fermita c\u0302e JTRS, ne eblas plene certi, ke g\u0302i ne dau\u0306ras en ia formo c\u0302e aliaj EU-instancoj."}, {"text_idx": "#000015", "text": "La dokumento publikigita de TEJO"}, {"text_idx": "#000016", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000017", "text": "EU esploras la membronombron de TEJO"}, {"text_idx": "#000019", "text": "Bone do, finfine kiom da membroj havas TEJO?"}, {"text_idx": "#000020", "text": "\"Neniam la kvanto de membroj estis uzata en ajna priskribo de nia organizaj\u0302o [...] Tio ne surprizas c\u0302ar la membrokvanto estas neniel kriterio por akiri difinitajn subvenciojn\"."}, {"text_idx": "#000021", "text": "Se membronombro (lau\u0306dire) ludas nenian rolon, kial do entute necesis g\u0302in mencii kaj g\u0302in falsi?"}, {"text_idx": "#000022", "text": "Tamen estas trakviliga novaj\u0302o, ke la membronombro estas neniel kriterio por akiri subvenciojn. Tio signifas, ke ec\u0302 se TEJO farig\u0302os du-membra asocio la subvencioj povos dau\u0306re veni."}, {"text_idx": "#000023", "text": "Do ni c\u0302iuj kreu amason da asocietoj kaj $"}, {"text_idx": "#000024", "text": "Estis jam iu, kiu havis tiun ideon antau\u0306 vi! Li fondis novan \"Universala Esperanto-Asocio Ltd\"."}, {"text_idx": "#000025", "text": "Sed c\u0302u tiu organizo efektive utilis por ricevi $?"}, {"text_idx": "#000026", "text": "Tiu \"Ltd\" en la nomo igas min supozi ke ne temis pri karitata organizaj\u0302o sed pri firmao. Estas nature ke firmaoj estas orientitaj al profito. C\u0302u temis pri sukcesa entrepreno \u2013 tion mi ne scias jug\u0302i."}, {"text_idx": "#000027", "text": "\" ...la subvencioj povos dau\u0306re veni.\" ... el la pos\u0302oj de la EU-log\u0302antoj."}, {"text_idx": "#000028", "text": "Parolante kiel euxropano, mi persone ne estas malfelic\u0302a ke euxropa publika mono iras en la pos\u0302ojn de Esperanto-organizaj\u0302o, male, mi estas felic\u0302a pro tio. Imageblas multaj ja pli fiaj projektoj ol Esperanto-diskonigo!"}, {"text_idx": "#000029", "text": "Vi donu, kion kaj kiakvante vi volas al kio ajn \u2013 el via propra pos\u0302o. Mi, tamen, s\u0302atus, se ne kreig\u0302us dau\u0306re novaj dependuloj de s\u0302tataj au\u0306 kvazau\u0306s\u0302tataj subsidioj, tiel incitante la s\u0302tatan emon, elrabi siajn log\u0302antoj (nur por poste redoni al ili parton de la rabaj\u0302o kiel \"subvenciojn\")."}, {"text_idx": "#000033", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000034", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000037", "text": "Alig\u0302i al 400 aliaj abonantoj"}]